Folketing
2013-02-20

Det lyder jo godt, for hvis det er sådan, at det viser sig, at der er mange af de udfaldstruede, der har fået de her akutjob – altså dem, der virkelig havde behov for det – skal jeg være den første til at sige til ministeren, at det her var godt. Men vi har svært ved at se det, når vi ser på stillingsbetegnelserne, og når vi hører de meldinger, der kommer fra fagforeningerne, om, at det ikke er deres folk, der får gavn af akutjobpakken, tværtimod er der rigtig mange, der allerede har mistet deres dagpenge, og som skulle have haft et akutjob, men de rigtige job var der simpelt hen ikke. Og når man ser på den liste, som Ugebrevet A4 har lavet, var der under de job, der ikke rigtig kræver en uddannelse, opslået et job som lagerarbejder, et som vinduespudser, fem stilladsarbejderjob, 18 stillinger som køkkenassistent osv. Her ville det jo være rart, hvis man så kunne sige, at succesen skulle måles i, at i hvert fald halvdelen af de 12.500 job var blevet besat af dem, der virkelig havde behov for det.